4.3.2022
MT
Il-Ġurnal Uffiċjali tal-Unjoni Ewropea
C 105/3
2.8.
Il-KESE laqa’ bi pjaċir il-Komunikazzjoni dwar Regolamentazzjoni Aħjar, li tenfasizza li tfassil aħjar tal-liġijiet huwa l-muftieħ għall-iżvilupp sostenibbli.
Din ma tistax tkun ibbażata biss fuq it-tkabbir ekonomiku, iżda jinħtieġ ukoll bilanċ bejn id-dimensjonijiet ekonomiċi, sostenibbli u soċjali. 2.9.
Minkejja dan, diversi proposti leġiżlattivi u dibattiti jindikaw obbligi ġodda ta’ rapportar għall-mikrointrapriżi u l-SMEs (ir-rapportar korporattiv sostenibbli minn ċerti impriżi (4), it-trasparenza fil-pagi (5), id-diliġenza dovuta).
Dawn l-obbligi jistgħu jaffettwaw lill-SMEs u lill-mikrointrapriżi direttament jew indirettament, bħala riżultat tat-talbiet ta’ kumpaniji kbar fil-katina tal-valur, u jikkostitwixxu spiża, peress li m’għandhomx ir-riżorsi umani u finanzjarji biex jissodisfaw tali obbligi, u dan jhedded l-attività tagħhom, il-mudell tan-negozju tagħhom u għalhekk is-sopravivenza tagħhom, speċjalment fi żminijiet ta’ kriżi. 2.10.
Madankollu, il-mikrointrapriżi u l-SMEs qed jiksbu riżultati inkoraġġanti, saħansitra aħjar mill-medji nazzjonali, mingħajr ebda restrizzjoni.
Il-KESE jappella sabiex il-leġiżlazzjoni titfassal għall-21 miljun mikrointrapriża u SME Ewropej u mhux għal dawk ta’ daqs akbar li jgħoddu 0,2 %, u wara tfittex li tapplika l-prinċipji għall-oħrajn, sabiex jiġu ssodisfati l-ħtiġijiet mhux biss tal-intraprendituri iżda wkoll tal-ħafna impjegati tagħhom.
Barra minn hekk, il-KESE jixtieq li jiġu proposti alternattivi għar-rapportar b’mod sistematiku. 3.
Spejjeż u benefiċċji ta’ miżuri ta’ rapportar 3.1.
L-istima tal-Kummissjoni tal-ispejjeż u l-piżijiet amministrattivi ħafna drabi hija nieqsa mit-trasparenza u tippenalizza l-mikrointrapriżi u l-SMEs.
Barra minn hekk, għandhom jingħaddu l-effetti indiretti tal-obbligi tal-katina tal-valur, li l-Kummissjoni qed issibha diffiċli tikkwantifika.
Kif iddikjarat fil-Komunikazzjoni dwar Regolamentazzjoni Aħjar, l-emendi mressqa mill-Parlament u mill-Kunsill rarament ikunu soġġetti għal valutazzjonijiet tal-impatt u t-tests tal-SMEs.
Fl-aħħar nett, it-traspożizzjoni tal-miżuri fil-liġi nazzjonali xi drabi twassal għal spejjeż addizzjonali. 3.2.
Sabiex jissodisfaw dawn l-obbligi dejjem jikbru, l-intraprendituri ma għandhom l-ebda għażla ħlief li jagħmlu dan huma stess, fil-ħin allokat għall-professjoni tagħhom, jew inkella jfittxu parir estern.
Iż-żewġ metodi jaffettwaw l-attività tal-intrapriża u jinvolvu spejjeż addizzjonali.
Dawn huma proporzjonalment ogħla fil-mikrointrapriżi milli fl-intrapriżi l-kbar.
Barra minn hekk, il-KESE jwissi dwar il-proliferazzjoni ta’ miżuri ta’ rapportar li, għalkemm jistgħu jidhru minimi meta wieħed iqishom f’iżolament, għandhom impatt kumulattiv konsiderevoli. 3.3.
Madankollu, ġew osservati riżultati tajbin f’setturi fejn mhemmx l-obbligu ta’ rapportar: ħafna mikrointrapriżi u SMEs, imħeġġa mill-federazzjonijiet kummerċjali tagħhom jew mill-kmamar tal-kummerċ, jinvestu fl-ekonomija ċirkolari għaliex iqisu li dan huwa utli għall-iżvilupp u r-reputazzjoni tagħhom (6); id-daqs uman tal-mikrointrapriżi u l-SMEs jiffaċilita d-djalogu bejn min iħaddem u l-impjegati, li jfisser, fost l-oħrajn, li d-differenzi fil-pagi bejn in-nisa u l-irġiel huma ħafna drabi aktar baxxi milli fil-livell nazzjonali (7), eċċ.
Il-pajjiżi b’limiti għall-SMEs għal xi leġiżlazzjoni soċjali jirrapportaw għadd żgħir ta’ appelli, li juri li dawn tal-aħħar jistgħu jkunu eżemplari mingħajr ma jkunu soġġetti għal miżuri qawwija.
F’konformità mal-Opinjonijiet tal-KESE (8), id-definizzjoni ta’ SME għandha tiġi indirizzata. 3.4.
L-intrapriżi mikro, żgħar u ta’ daqs medju, inklużi l-intrapriżi tal-ekonomija soċjali, huma parti sħiħa mill-ekonomija ċirkolari minħabba l-fatt li dawn jipprovdu servizzi bbażati fil-komunità li jsaħħu r-rabta soċjali, joħolqu impjiegi u ġid lokalizzati f’żoni fejn l-industrija u xi servizzi pubbliċi huma assenti, u joffru opportunitajiet ta’ negozju u ta’ impjieg lil gruppi soċjali vulnerabbli.
Il-mikrointrapriżi u l-SMEs iħarrġu aktar minn nofs l-apprendisti, u b’hekk jikkontribwixxu b’mod attiv għall-impjieg taż-żgħażagħ.
Il-mudell kummerċjali u d-daqs uman tagħhom jiffavorixxu l-applikazzjoni tal-intelliġenza artifiċjali b’mod li tibqa’ taħt il-kontroll tal-bniedem, u jagħmlu enfasi fuq il-kwalità tal-ħajja fuq il-post tax-xogħol u l-governanza parteċipattiva. 3.5.
Iż-żieda ta’ miżuri ta’ rapportar ħafna drabi titqies bħala piż inġust, li jħalli impatt negattiv fuq l-attività tagħhom u jirriskja li jċaħħadhom mill-aċċess għall-akkwist pubbliku jew għall-finanzjament, iżda mingħajr ma jwasslu għal progress sinifikanti fil-politiki li spiss ikunu bdewhom huma stess.
Din l-akkumulazzjoni twassal għal riżentiment lejn Ewropa meqjusa burokratika wisq u maqtugħa mil-livell lokali. 3.6.
Barra minn hekk, il-KESE jemmen li l-objettivi soċjali u ambjentali ser jintlaħqu biss billi jiġu indirizzati l-kawżi tal-iżbilanċi u mhux billi jiżdiedu l-obbligi vinkolanti.
(4) (5) (6) (7) (8)
Proposta għal Direttiva fir-rigward tar-rapportar korporattiv sostenibbli minn ċerti impriżi [2021/0104(COD)].
Proposta għal Direttiva għat-tisħiħ tal-applikazzjoni tal-prinċipju ta’ paga ugwali għal xogħol ugwali jew xogħol ta’ valur ugwali bejn l-irġiel u n-nisa permezz ta’ trasparenza fil-pagi u mekkaniżmi ta’ infurzar [2021/0050(COD)].
Eżempju ta’ kumpanija tal-artiġjanat li daħħlet fis-seħħ miżuri tal-ekonomija ċirkolari mingħajr rekwiżiti ta’ trasparenza fin-Netherlands: https://www.deb.nl/ondernemersverhalen/slagerij-van-koppen-dacht-na-over-duurzaamheid/ (mhux disponibbli bil-Malti).
Les entreprises de proximité au féminin (mars 2019) (In-negozji lokali qrib in-nisa – Marzu 2019 – mhux disponibbli bil-Malti): https://u2p-france.fr/sites/default/files/etude_les_entreprises_de_proximite_au_feminin.pdf ĠU C 345, 13.10.2017, p. 15 u ĠU C 81, 2.3.2018, p. 1.